Kábítószerügyi területtel összefüggő EFOP-os fejlesztések

Nemzeti Drogellenes Stratégia 2016. év végéig szóló szakpolitikai programját és a kapcsolódó 2010/2015. (XII. 29.) Korm. hat. I.4. pontjában szereplő beavatkozás értelmében pályázati úton kell támogatni a családi rendszer megerősítése, a szülői készségek fejlesztése mellett a célzott megelőző beavatkozások igénybevételét a veszélyeztetett, sérülékeny fiatalok és csoportjaik számára, elő kell segíteni az alternatív szabadidős programok szervezését, a megvalósulásuk helyszínét jelentő közösségi terek kialakítását. A Szociális Ügyekért és Társadalmi Felzárkózásért Felelős Államtitkárság **kezdeményezte az EFOP 1.8.5.** „Célzott prevenciós programok a szenvedélybetegség megelőzése érdekében” című konstrukció EFOP **éves fejlesztési keretbe történő beemelését**.

A fentebbi projekt mellett az alábbi projektek beavatkozásai közvetetten érintik a kábítószerügyi területet:

A gyermekek védelméről és a gyámügyi igazgatásról szóló 1997. évi XXXI. törvény (Gyvt.) 53. § (2) b) pontja szerint speciális ellátást kell biztosítani – többek között – az alkohol, drog és egyéb pszichoaktív szert használó gyermek számára, melynek helyszíne a speciális gyermekotthon. A 2,94 mrd Forint keretösszeggel rendelkező, idén megjelent **EFOP-2.1.1. és** a megjelenés előtt álló 1,26 milliárd forint támogatási összegű **VEKOP-6.3.1.** „Gyermekotthonok kiváltása, gyermekotthonok korszerűsítése, hiányzó gyermekotthoni kapacitások létrehozása” c. pályázat keretében megvalósítható egyik tevékenységelem a speciális és a kettős ellátási szükségletű gyermekek ellátását szolgáló férőhelyek fejlesztése a meglévő gyermekotthoni férőhelyek bázisán, ezáltal a pszichoaktív szerhasználó gyermekvédelmi szakellátásban élő gyermekek részére létrehozott kapacitások bővülése ill. minőségi fejlődése várható. A felhívásra az állami, egyházi, nem állami fenntartású, érvényes szolgáltatói nyilvántartásba való bejegyzés birtokában otthont nyújtó ellátást és/vagy utógondozói ellátást nyújtó intézmények fenntartói jogosultak. Emellett az **EFOP-1.2.7-16** „Gyermekvédelmi szakellátásban, javítóintézetekben elhelyezettek önálló életkezdési feltételeinek javítása” c. standard felhívás keretében kötelezően megvalósítandó tevékenységek közé tartozik a szenvedélybetegségek prevencióját célzó programsorozat. A felhívás várhatóan még idén megjelenik, amelyre az állami, egyházi, nem állami fenntartású, érvényes szolgáltatói nyilvántartásba való bejegyzés birtokában otthont nyújtó ellátást és/vagy utógondozói ellátást, illetve javítóintézeti nevelést és/vagy előzetes fogvatartást nyújtó javítóintézetek és fenntartói jogosultak pályázatot benyújtani.

Az **EFOP 3.8.2/VEKOP-7.5.1** „A szociális humán erőforrás fejlesztése” c. kiemelt, összesen 13,68 mrd forint keretösszegű projektek képzésein keresztül továbbképzéseket biztosítunk majd a szakemberek részére, így többek között javul a nevelőszülők és leendő nevelőszülők, , gyámügyi és gondnoksági feladatokat ellátó személyek szaktudása, így a szerhasználattal kapcsolatos megelőző, ezáltal mind a prevenció, mind a szerhasználat kezelése hatékonyabbá válik. A kevésbé fejlett régiókra irányuló EFOP-3.8.2 (12 mrd) idén áprilisban jelent meg, a közép-magyarországi régióra irányuló VEKOP-7.5.1 (1,68 mrd) várhatóan még idén megjelenik.

Az **EFOP-1.1.4 „Elsőként lakhatás”** c. felhívás a az utcán élők sikeres és eredményes társadalmi integrációját tűzte ki célul, melynek keretében pszichiátriai, pszichológiai, addiktológiai segítségnyújtás biztosítása, ellátás megszervezése is támogatható célkitűzésként jelenik meg. A felhívás keretösszege 1,4 mrd Ft a kevésbé fejlett régiókban, míg a közép-magyarországi régiókra vonatkozóan 0,3 mrd Ft áll rendelkezésre. Mindkét standard felhívás tervezetten idén jelenik meg.

Az **EFOP-3.2.9 „Óvodai és iskolai szociális segítő tevékenység fejlesztése”** c. 1,7 mrd forint keretösszegű standard felhívás célja az elsődleges **prevenció megerősítésével** az óvodás és iskolás gyermekek és fiatalok (köztük a szociálisan hátrányos helyzetűek) szociális jólétének, életminőségének javítása az óvodai és iskolai szociális segítés feladatellátás feltételeinek megteremtésével, szakmai tartalmának, a fenntartásához és rendszerszerű elterjesztéséhez szükséges humán és pénzügyi források meghatározásával. Az iskolán belüli erőszak elterjedése, a kábítószer használat, a már kora iskoláskorban megjelenő szocializációs problémák indokolják az óvodai és iskolai szociális segítés elterjesztését a köznevelési intézményekben. Tekintettel arra, hogy az óvodai és iskolai szociális segítő olyan szociális szakember, aki elsődlegesen a gyermekek, tanulók veszélyeztetettségének megelőzésével, egészségfejlesztésben való közreműködéssel, prevencióval foglalkozik, így a drog kipróbálásával, droghasználattal érintett gyermekek, fiatalok kiszűrésében, a probléma korai felismerésében fontos szerepet játszik. A korai felismeréssel, a gyermek, fiatal megfelelő szakemberhez való delegálásával hatékony segítséget nyújthat a rászokás, a keményebb droghasználat megelőzésében. Amennyiben addiktológiai végzettséggel is rendelkezik a szociális szakember, ezen ismereteit a munkája során hatékonyan tudja alkalmazni.